Védjük meg együtt Újbuda sarlósfecskéit!

Tudtad, hogy a kerületi panelházakban több ezer sarlósfecske fészkel? Ezek a lenyűgöző, szinte egész életüket a levegőben töltő madarak nem csupán a nyár hangulatát adják visongó, magasban cikázó röptükkel, hanem valódi hasznot is hoznak a lakóknak.

Miért van szükségünk rájuk?
Egy sarlósfecske naponta akár ezer repülő rovart – szúnyogot, legyet – fogyaszt el. Ezzel a kerület „ingyenes és környezetbarát rovarirtójaként” jelentősen csökkenti a nyári rovarterhelést a lakótelepeken, mindezt vegyszer és költség nélkül.

A sarlósfecskék a panelházak repedéseiben, szellőzőnyílásaiban fészkelnek. Amikor egy épületet szigetelnek, ezek a rések eltűnnek, a fecskék pedig elveszítik évtizedek óta használt fészkelőhelyüket.

Fontos: a sarlósfecskék és fészkeik jogszabályi védelem alatt állnak! Amennyiben egy épületen sarlósfecskék fészkelnek, a költési időszakban – április és szeptember között – a felújítási vagy szigetelési munkákat úgy kell megszervezni, hogy a madarakat ne zavarják, a fészkek ne sérüljenek, és a költés ne kerüljön veszélybe.

Újbuda Önkormányzata és az Együtt a Fecskékért Egyesület közös programot indított, hogy a felújítások ne jelentsenek fenyegetést a fecskékre:
– Szakértői tanácsot adunk
– Segítünk speciális, biztonságos költőládák kihelyezésében
– Anyagi nehézség esetén pályázati támogatás igényelhető a költőládák beszerzéséhez

Ha a lakóházadban sarlósfecskék élnek, és a közeljövőben felújítást, szigetelést terveztek, jelentkezz az alábbi elérhetőségek valamelyikén, hogy együtt segíthessünk a sarlósfecskéken.
Telefon: +36 70 374 6809
E-mail: info@egyuttafecskekert.hu vagy tarodi.agnes@ujbuda.hu