Öt éve Újbudán a Dürer Kert

Az idén nagykorúvá váló Dürer Kert már öt éve működik Újbudán, a szórakozóhely június 27-én ingyenes programsorozattal ünnepelte meg az évfordulót a BudaParton. A szervezésben több kerületi kulturális és vendéglátóhely is részt vett.

Volt lemezbörze, merch- és pop-up vásár, linóworkshop, Szögi István rézfúvós tanár zenei foglalkozást tartott kicsiknek és nagyoknak, aki pedig társasozásra vágyott csatlakozhatott a Balatopoly társasjátékprogramhoz. Délután első alkalommal színházi előadásra is sor került, a nagyteremben a Puszták népe című darabot nézhették meg az érdeklődők. A látogatókat főzőverseny is várta a Duna-parton, az esti Sztereo beszélgetéssorozat vendége pedig Diószegi Kiki volt.

A rendezvényen Bács Márton alpolgármester elmondta, nagy öröm számára, hogy Újbuda ad otthont a Dürer Kertnek, amely sokszínű programjaival aktívan bekapcsolódik a kerület kulturális vérkeringésébe.