Kacsamentés Újbudán

Nem mindennapi bejelentés érkezett Kreitler-Sas Máté alpolgármesterhez: egy helyi lakos jelezte, hogy a Függetlenségi parkban rekedt egy kacsamama és nyolc apró kiskacsája. A kacsa család vélhetően a Feneketlen-tó felé tartott, ám a környező utak rendkívül nagy forgalma miatt önállóan nem tudtak biztonságosan továbbhaladni.

A lakossági jelzést követően az önkormányzat munkatársai azonnal a parkba siettek, az alpolgármester a közterület-felügyelők segítségét kérte a helyszín biztosításához. A mentési munkálatokat a madármentők szakmai útmutatása alapján kezdték meg: a kiskacsákat óvatosan egy papírdobozba gyűjtötték, miközben a kacsamama folyamatosan szemmel tartotta a fiókáit.

A mentőakció legkritikusabb része a forgalmas útszakaszon való átjutás volt. A kacsacsalád biztonságos áthaladását az Újbuda Közterület-Felügyelet járőrei, valamint a rendőrség munkatársai közösen biztosították. A folyamatban Kreitler-Sas Máté alpolgármester és kollégái is tevékenyen részt vettek: az alpolgármester munkatársa gyalogosan vitte a kiskacsákat rejtő dobozt, amelyet a kacsamama hűségesen követett az úttesten keresztül. A mentés során a szakembereknek időről időre meg kellett mutatniuk a mamának a doboz tartalmát, hogy lássa, a fiókái teljes biztonságban vannak.

Az összehangolt mentőakció sikerrel zárult: a kacsacsalád épségben megérkezett a Feneketlen-tóhoz, ahol már biztonságos, természetes környezet várta őket. Újbuda Önkormányzata ezúton is hálásan köszöni a lakossági bejelentést, valamint a közterület-felügyelők, a rendőrök és a madármentők gyors, professzionális munkáját.