Szabad a strand az Árasztó-parton

Szalagátvágás helyett strandlabdadobással nyílt meg idén az Árasztó-part, ahol jelentősen kibővült a dunai fürdésre alkalmassá tett szakasz.

Idén nyáron is várja a strandolni vágyókat az Újbuda Önkormányzatának támogatásával létrejött ingyenes Árasztó-part fürdőzőhely. A tavalyi 20 méter után ezúttal már 100 méteres szakaszon vehetik birtokba a látogatók a 120 cm vízmélységig kialakított szabadstrandot. A nyári hónapokban a vízminőségtől és az időjárástól függően minden nap 10-től 18 óráig látogatható ez a part, ahol ez idő alatt vízimentő is mindig jelen lesz. Van ivóvíz, mobil WC és egy négyállásos szabad zuhanyzó, illetve egy öltözőcsiga is rendelkezésre áll. Az Árasztó-parti szezont Karácsony Gergely főpolgármester nyitotta meg július 1-jén dr. László Imre polgármester, a kezdeményezésben részt vevő Budapest Gyógyfürdői és Hévizei Zrt. (BGYH), valamint a VALYO Egyesület képviselői társaságában. Karácsony Gergely beszédében kiemelte: a főváros célja, hogy a Duna-partot közelebb hozza az itt élőkhöz, visszaadja nekik a folyót. Újbuda Önkormányzata mást is tervez a Duna-parton: a következő években 3,5 kilométer hosszan alakítanak ki egy sétányt, amely 30–40 méter szélességben fut majd végig a folyó mentén.

Az Árasztó-parti stranddal kapcsolatos aktuális információkról a BGYH honlapján lehet tájékozódni.