Látványosság és otthonosság a Kaptár Feszten

Gyöngyfűzés és csajos pletyka a teraszon, pingpongcsata és csocsóbajnokság bent, vagy épp kosarazás és cirkuszi akrobatika az udvaron.

Az őrmezői Kaptár Ifjúsági Klub számtalan kikapcsolódási lehetőséget kínál gyerekeknek és fiataloknak kifejezetten suli utáni időtöltésként. Itt végre semmi sem kötelező, mindenki azt csinál, amit akar. És ebben a semmi is benne van. Erről szól a nyári Kaptár Feszt is, annyi különbséggel, hogy ilyenkor még jobb és még több program közül válogathatnak. A kézművesség, a hajdísz-, henna- vagy csillámtetkó-készítés legutóbb a lányoknak kedvezett, a fiúk inkább a terem- és a szabadtéri sportokban próbálták ki magukat. A leglátványosabb program a Győrből érkező légtornász-egyesület silk akrobatika bemutatója volt: a profi légtornászokat nemcsak nézni lehetett, ki is lehetett próbálni a különleges sportot. A brutális szaltókat és ugrásokat gumiszőnyegen felvonultató airtrack esetében viszont mindenkinek egyértelmű volt: ez nem az a műfaj, amit bárki meg tud csinálni. A talajtornából származó akrobatasportot azonban oktatják is a Szegedről érkező srácok. A nap koncerttel zárult: a nagyon fiatal zenészekből álló temesvári 8 elem zenekar szórakoztatta a klubtagokat.