Végleg eltűnik a Kelenföldi Erőmű legmagasabb, 146 méteres kéménye

Lebontják a Veolia csoporthoz tartozó Budapesti Erőmű Zrt. (BERT) 2005 óta használaton kívüli kéményét, amely évtizedeken át meghatározta a kelenföldi látképet. Az 1979-ben épült szerkezet utolsó elemeinek eltávolításával a 70-es évekbeli ipari technológia végső darabja búcsúzik a helyszínről.

A bontási és terület-helyreállítási munkálatok várhatóan augusztus végéig tartanak. A folyamatban ipari alpinisták is részt vesznek, a munkát pedig szigorú biztonsági előírások szabályozzák, így például 9 m/s feletti szélsebesség esetén a magasban végzett tevékenységet leállítják. A szakemberek becslése szerint a bontás során mintegy 700 tonna vas- és acéltörmelék, valamint a rögzítőtuskókból további 134 tonna betontörmelék keletkezik, amelyet darabolás után speciális kamionokkal szállítanak el a területről.

Az elavult múltú építmény eltávolítása a modern energiatermelést nem érinti. A Kelenföldi Erőmű a 2000-es évek elején végrehajtott technológiai korszerűsítése óta hatékony, környezetvédelmi szempontból kiemelkedő, alacsony szén-dioxid-kibocsátású rendszerekkel biztosítja a főváros villamosenergia- és távhőellátását.